钦定古今图书集成/明伦汇编/氏族典/第056卷 > 徐俭
## 钦定古今图书集成/明伦汇编/氏族典/第056卷 > 徐俭

按《陈书徐陵传》：“陵子俭，一名众。幼而修立，勤学有志
操。汝南周弘正重其为人，妻以女。梁太清初，起家豫
章王府行参军。侯景乱，陵使魏未反，俭时年二十一，
携老幼避于江陵。梁元帝召为尚书金部郎中，尝侍
宴赋诗，元帝叹赏曰：‘徐氏之子复有文矣’。”永定初，为
太子洗马，迁镇东从事中郎。天嘉三年，迁中书侍郎。
太建初，广州刺史欧阳纥反，高宗令俭持节喻旨。纥置俭孤园寺，遣人守卫，累旬不得还，已乃从间道驰
还。高宗命章昭达率众讨纥，仍以俭悉其形势，敕俭
监昭达军。纥平，除镇北鄱阳王谘议参军，兼中书舍
人。累迁国子博士、大匠卿，寻迁黄门侍郎，转太子中
庶子，加通直散骑常侍，兼尚书左丞，以公事免。寻起
为中卫始兴王限外谘议参军，兼中书舍人，又为太
子中庶子，迁贞威将军、太子左卫率。后主立，授和戎
将军、宣惠晋安王长史，行丹阳郡国事，父忧去职。起
为和戎将军，累迁寻阳内史，迁散骑常侍，袭封建昌
侯。入为御史中丞，又领右军。祯明二年卒。